Diari Oficial de la Generalitat Valenciana


Sumari del DOGV 5153, del 13-12-2005 (2005/13803)

DECRET 190/2005, de 9 de desembre, del Consell de la Generalitat, pel qual es modifica el Decret 62/1996, de 25 de març, pel qual es va aprovar el reglament regulador de la professió de guia turístic a l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/12/13/190/dof/vci/html**

### Dades del document

Número de DOGV
:   5153

Data del DOGV
:   13-12-2005

Secció del DOGV
:   I. DISPOSICIONS GENERALS

Número del document
:   2005/13772


Data del document
:   13-12-2005

Organisme emissor
:   Conselleria de Turisme

Tipus de document
:   Decret

Anàlisi jurídica

 Descriptors 

:   * professió del turisme
    * turisme
    * legislació

DECRET 190/2005, de 9 de desembre, del Consell de la Generalitat, pel qual es modifica el Decret 62/1996, de 25 de març, pel qual es va aprovar el reglament regulador de la professió de guia turístic a l'àmbit de la Comunitat Valenciana. [2005/X13637]
  
L'article 31.12 de l'Estatut d'Autonomia de la Comunitat Valenciana, en concordança amb l'article 148.1.18 de la Constitució espanyola, establix la competència exclusiva de la Generalitat en matèria de turisme.
  
Fent ús de tal títol competencial, es va promulgar la Llei 3/1998, de 21 de maig, de la Generalitat, de Turisme de la Comunitat Valenciana, que contempla, d'un part, com a servici turístic, la difusió, l'assessorament i informació sobre recursos i manifestacions històriques, artístiques i culturals de la Comunitat Valenciana i, de l'altra, com a professió turística, aquella que tinga com a objecte la prestació d'este servici.
  
Amb anterioritat, el Decret 62/1996, de 25 de març, del Consell de la Generalitat, pel qual es va aprovar el reglament regulador de la professió de guia turístic a l'àmbit de la Comunitat Valenciana va adequar la figura i activitat del guia turístic a les noves tendències i exigències tant legals com professionals i de qualitat existents en el sector. No obstant això, en els nou anys transcorreguts, els canvis substancials produïts tant a la Comunitat Valenciana com en la política comercial comuna exigixen modificacions puntuals de dita norma, als efectes d'adequar-se a les noves tendències i situacions i de millorar el producte turístic valencià.
  
L'actual apartat b) de l'article 9 de l'esmentat Decret 62/1996, de 25 març, establix, com un dels requisits per a poder accedir a les proves d'habilitació de guia turístic de la Comunitat Valenciana, ?tindre la nacionalitat d'un país membre de la Unió Europea, o país associat a l'acord sobre l'Espai Econòmic Europeu, o d'un país amb conveni de reciprocitat amb Espanya en este àmbit?. No obstant, la prestació de servicis turístics comporta una ineludible tendència cap a la liberalització. En el cas de la prestació de servicis de guies de turisme, països com França i Portugal, que mantenien respecte d'això la mateixa posició que Espanya en la fixació dels criteris per la Unió Europea sobre l'exclusivitat de l'accés a la professió de guia de turisme, l'han rectificat en el sentit que puguen accedir a l'habilitació de guia turístic, en les mateixes condicions, nacionals d'altres estats diferents dels que integren la Unió Europea.
  
D'altra banda, l'augment creixent a la Comunitat Valenciana d'activitats relacionades, de forma directa o indirecta, amb el sector turístic, com, entre altres, manifestacions culturals, esdeveniments, congressos o estades de creuers, propicien una variació en la demanda dels servicis turístics, inclosos els servicis prestats pels guies de turisme. Este fet, alhora, ha posat de manifest l'escassetat de guies habilitats en alguns idiomes sol·licitats per a estes activitats, per la qual cosa també convé facilitar l'accés a les proves d'habilitació als qui acrediten el domini d'una llengua estrangera, a més del d'una de les oficials de la Comunitat Valenciana i, per tant, cal modificar l'actual redacció de l'apartat d) de l'article 9 de l'esmentat Decret 62/1996, de 25 de març.
  
Estes dues circumstàncies fan aconsellable una modificació de l'actual Decret 62/1996, de 25 de març, de manera que es facilite l'accés a les proves d'habilitació a nacionals de qualsevol país sempre que complisquen els requisits legalment establits, i que únicament calga l'acreditació d'un idioma estranger com a requisit per a optar a les proves d'habilitació.
  
En conseqüència, oïdes les associacions i entitats amb interessos afectats, a proposta de la consellera de Turisme, conforme amb el Consell Jurídic Consultiu de la Comunitat Valenciana, i amb la deliberació prèvia del Consell de la Generalitat, en la reunió del dia 9 de desembre de 2005,
  
DECRETE
  
Article 1
  
Es dóna una nova redacció a l'article 9 del reglament regulador de la professió de guia turístic a l'àmbit de la Comunitat Valenciana, aprovat pel Decret 62/1996, de 25 de març, modificat pel Decret 26/2001, de 30 de gener, del Consell de la Generalitat, el qual queda redactat en els termes següents:
  
?Article 9. Requisits
  
Podran accedir a les proves d'habilitació de guia turístic de la Comunitat Valenciana les persones físiques que reunisquen els requisits següents:
  
a) Ser major d'edat.
  
b) Estar en possessió d'algun dels títols acadèmics següents:
  
- Diplomat en turisme.
  
- Diplomat en empreses i activitats turístiques.
  
- Tècnic d'empreses i activitats turístiques.
  
- Tècnic superior en informació i comercialització turística.
  
- Títol de diplomat o llicenciat universitari.
  
- Qualssevol altres equivalents o homologats als anteriors.
  
En el cas de títols estrangers, la persona interessada haurà d'acreditar la seua homologació per l'òrgan competent.
  
c) Acreditar el domini d'una llengua estrangera, a més del d'una de les oficials de la Comunitat Valenciana?.
  
Article 2
  
S'introduïx una disposició final segona en el Decret 62/1996, de 25 de març, del Consell de la Generalitat, que va aprovar el reglament regulador de la professió de guia turístic a l'àmbit de la Comunitat Valenciana, amb el text següent:
  
?Disposició final segona
  
La consellera de Turisme queda facultada per a dictar totes les disposicions que requerisca el desplegament i execució del present decret, en exercici del que disposa l'article 44 de la Llei de Govern Valencià?.
  
DISPOSICIÓ FINAL
  
El present decret vigirà l'endemà de la publicació en el Diari Oficial de la Generalitat Valenciana.
  
València, 9 de desembre de 2005
  
El president de la Generalitat,
  
FRANCISCO CAMPS ORTIZ
  
La consellera de Turisme,


Còpia Permalink ELI